b'\n_START_ARTICLE_\nDouglas Coupland\n_START_SECTION_\nGyvenimas ir k\xc5\xabryba\n_START_PARAGRAPH_\n1965 m. Daglas Kuplandas gyveno Vankuveryje. \xc5\xa0iame mieste esan\xc4\x8diame Emil\xc4\x97s Kar meno ir dizaino koled\xc5\xbee prad\xc4\x97jo studijuoti skulpt\xc5\xabr\xc4\x85. Studijas tes\xc4\x97 Hokaido koled\xc5\xbee Saporo mieste, Japonijoje ir Europos dizaino institute Milane. I\xc5\xa1 prad\xc5\xbei\xc5\xb3 dirbo skulptoriumi ir ra\xc5\xa1\xc4\x97 straipsnius \xc4\xaf laikra\xc5\xa1\xc4\x8dius. Pirmasis romanas "X karta" greitai i\xc5\xa1garsino autori\xc5\xb3 ir tapo kultine knyga. \xc5\xa0iaur\xc4\x97s Amerikoje Kuplandas ne kart\xc4\x85 vadintas savo kartos Nostradamu bei antruoju Marshallu McLuhanu. Jo k\xc5\xabryba d\xc4\x97mesinga socialiniams konfliktams, technologij\xc5\xb3 ir vartojimo kult\xc5\xabrai, \xc5\xbeiniasklaidos kultui ir transagresyvios gyvensenos modeliams. Kaip ir Leonardas Cohenas, kitas \xc5\xbeymus Kanados ra\xc5\xa1ytojas, Kuplandas yra ironi\xc5\xa1kojo mai\xc5\xa1to poetas. Jis pa\xc5\xa1iepia vald\xc5\xbeios institucijas, konformistinius ir da\xc5\xbenai beprasmius japi\xc5\xb3 gyvenimo ritualus, vergyst\xc4\x99 turto dievybei Mamonai. Estetinis Kuplando pasaulis moko sukilti prie\xc5\xa1 metropolius kamuojant\xc4\xaf \xe2\x80\x9enesveik\xc5\xb3 pastat\xc5\xb3 sindrom\xc4\x85\xe2\x80\x9c, \xe2\x80\x9emakla\xc5\xbeais\xe2\x80\x9c virtusi\xc5\xb3 darbovie\xc4\x8di\xc5\xb3 infrastrukt\xc5\xabr\xc4\x85 bei \xe2\x80\x9enusipirktos patirties\xe2\x80\x9c ki\xc4\x8d\xc4\x85 ir ie\xc5\xa1koti i\xc5\xa1sigelb\xc4\x97jimo postmodernios Vakar\xc5\xb3 visuomen\xc4\x97s periferijoje. Kur nors toli toli \xe2\x80\x93 pasaulio kra\xc5\xa1te, apie kur\xc4\xaf svajojote vaikyst\xc4\x97je.'